Onsdag 27. maj kan 75 elever vende tilbage til Vrå Højskole – en nyhed, der vækker stor glæde.

Flaget er hejst på Vrå Højskole. Her fejrer de nyheden om, at de hjemsendte elever kan vende tilbage onsdag 27. maj. - Vi glæder os rigtig, rigtig meget. Vi skulle lige trække vejret en ekstra gang, da vi hørte nyheden. Nu er det alvor, siger Pia Schnoor, der er forstander på Vrå Højskole. Onsdag aften kunne regeringen og Folketingets partier fortælle, at aftalen om en udvidet fase 2 af genåbningen var på plads. Her fremgik det blandt andet, at højskoler kan åbne fra 27. maj – i stedet for 8. juni, som det oprindeligt var besluttet. - Vi har været forberedt på det længe. Lige nu sidder vi og skriver retningslinjer, der skal sendes ud til eleverne, og i morgen begynder vi med virtuelle lærermøder, siger Pia Schnoor. - En tom skole er ikke en sjov skole I alt er der 100 elever på Vrå Højskole. 25 af dem er internationale elever, som har fået lov at blive på højskolen under coronakrisen. De resterende 75 elever har været sendt hjem. - En tom skole er ikke en sjov skole. De ekstra dage, vi nu får med eleverne, giver os mulighed for at få dem afsluttet på en god måde. Vi sikrer os, at de kommer godt videre, siger forstanderen. Sommerkurser er igen fyldt op Under coronapandemien har der været mange afbud til højskolens sommerkurser – og på et tidspunkt overvejede forstanderen, om det overhovedet gav mening at gennemføre visse kurser. Blandt andet plejer Vrå Højskole at have 100 norske gæster. 90 af dem har i år meldt afbud. Men med en særlig indsats er det lykkedes atter at fylde pladserne op med nye kursister. - Vi har prøvet at ændre lidt i tilbuddene, så vi kan ramme de unge, der måske ikke kan komme på festival. Det har givet en del tilmeldinger, siger forstander Pia Schnoor. Vrå Højskole har blandt andet lavet et nyt fotokursus og et nyt outdoorkursus. Pia Schnoor glæder sig til at hverdagen så småt vender tilbage på højskolen. - Lige nu har vi travlt, men vi har det godt, siger hun.